Húfukollan fær þrenns konar yfirhalningu Guðmundur er að vonum ánægður með afraksturinn en hér skartar hann einni af húfukollunum . Mynd / JúlíaRunólfsdóttir Leturútgáfan Or Type og 66° Norður frumsýna samstarf sitt í dag á sérstakri opnun en hið síðarnefnda fagnar 90 ára afmæli í ár . Samstarfið er tilkomið sökum HönnunarMars og um er að ræða þrjár nýjar útgáfur af hinni klassísku húfukollu og nýtt letur fyrir fyrirtækið sem einnig verður kynnt við tilefnið . „ Húfurnar eru byggðar á 90 ára afmæli og sögu 66° Norður . Ein húfan vísar í gamlar samskiptaleiðir sjómanna , morsið , og svo gerðum við eina sem við köllum „ the original “ , húfa sem hefði átt að vera fyrsta húfukollan en það stendur Sjóklæðagerðin allan hringinn . Á þriðju húfunni er svo smá orðaleikur með Or , 66 og 90 , “ segir Guðmundur Úlfarsson annar hönnuður Or Type en ásamt honum stendur Mads Freund Brunse á bak við útgáfuna . Or Type er sérhæfð leturútgáfa og var opnuð árið 2013 með sýningu á fyrrnefndum HönnunarMars en fyrirtækið er hægt að kynna sér nánar á vefsíðunni Ortype.is . Húfukollurnar koma í þremur útfærslum . Mynd / JúlíaRunólfsdóttir Sjálfur hefur Guðmundur , líkt og margir Íslendingar , skartað húfukollu á ákveðnum tímapunkti lífs síns . „ Ég á eina barnahúfu sem ég var mikið með fyrir nokkrum árum og svo lagði ég hana á hilluna . Þegar ég ætlaði svo að fá mér nýja þá voru allar aðeins of stórar á mig þannig að við minnkuðum þær aðeins , “ segir hann glaður í bragði . „ Ég er mjög ánægður með að vera búinn að gera nýjar húfur fyrir mig , það er aðallega það , “ grínast hann . Auk nýrrar hönnunar á húfukollunni hannaði Or Type einnig nýtt letur sem nýtt verður í ýmiss konar efni fyrir 66° Norður . „ Það vísar í gamalt letur og hefðir en er gert á nútímalegan hátt og passar í dag þó að það vísi svona sterkt í fortíðina . “ Húfurnar koma í takmörkuðu upplagi og hægt verður að berja þær augum auk þess sem hið nýja letur verður kynnt á sérstakri opnun á Skólavörðustíg 12 í dag á milli 17.00 og 19.00 .